Nakon objeda u kineskom restoranu u Americi uvijek dobijete kolačić sreće s porukom. Tradicionalno svatko za stolom pročita svoju poruku, a zatim se doda 'u krevetu'. Možete zamisliti, primjerice: Ili ćeš dati sve od sebe, ili se zauvijek mrziti što se nisi potrudio... u krevetu. Kovač si svoje sreće... u krevetu. U zadnje dvije godine, počeo sam činiti nešto slično s rečeničnim dodatkom …u Hrvatskoj.



Dodatak u Hrvatskoj najkorisniji je u pretvorbi nečeg svakidašnjeg u nešto izvanredno, ili stavljanju nečeg što bi bilo izvanredno u SAD-u (ili bilo gdje drugdje u Europi) u svoj prizemni, jadni kontekst.



Najprodavaniji



Kad nekom kažem da sam napisao jednu od najprodavanijih knjiga, to zvuči impresivno. Možda me čak možete zamisliti u društvu autora drugih bestselera. I sve to ima smisla, dok ne dodate u Hrvatskoj. Što znači biti najprodavaniji autor u Hrvatskoj? To znači da 2015. vozite Hyundai Accent iz 2002. i da morate raditi tri posla.



Najbolji i najbistriji



Prijatelj mog prijatelja osvojio je britansku nagradu BAFTA za najbolju režiju... u Hrvatskoj. Tu, dakle, živi, a u inozemstvo odlazi tražiti posao. Poznajem uglednu novinarku s mnogo osvojenih strukovnih nagrada... u Hrvatskoj. I naravno da radi honorarno. Jedna je studentica diplomirala s titulom najboljeg studenta svoje generacije... u Hrvatskoj. Znači, ne može naći posao, a preko ljeta konobari. Ili, fizički radnik koji je u 90-ima nekako postao tajkun... u Hrvatskoj. Možda ambiciozna budala kojoj ništa nije išlo od ruke dok se nije učlanila u političku stranku i sada vodi državnu firmu... u Hrvatskoj.



Izraz 'u Hrvatskoj' sažima brojne apsurde vezane za ovdašnji život. Ponekad se čini kao da svijet funkcionira po nekakvoj nazadnoj logici, gdje je gore dolje, a dolje je gore. Koja je tajna uspjeha? Biti marljiv, sposoban, darovit? Ne... u Hrvatskoj.



S druge strane...



U nekim drugim situacijama dodatak u Hrvatskoj može biti izrazito pozitivan. Meni on znači da sam umaknuo monotoniji američkog predgrađa. Možda kupujem namirnice, ali to činim u Hrvatskoj! U šoping centru sam.. u Hrvatskoj! Sjedim i pijem kavu... u Hrvatskoj. Okružen sam poviješću, arhitekturom 19-og stoljeća, ili mi pogled puca na nekakav tamo dvorac.



Možda nemam mnogo novca, ali sam u Hrvatskoj. Ovdje ne moram brinuti o nasilnom kriminalu, zdravstvenom osiguranju, ni o mnogim drugim nepremostivim preprekama s kojima se suočavaju siromašni u Americi.



Ljeto u raju



A najbolje od svega, ljeto ću provesti na mjestu za koje mnogi izvan Hrvatske moraju dobrano odriješiti kesu da bi ga posjetili. Teško mi je zamisliti da ono što je meni postala ljetna rutina drugima predstavlja iskustvo kakvo se pruža jednom u životu. I uz to, ondje boravim ni za kakvu cijenu (iako tu privilegiju plaćam nepotrebno obilatim konzumiranjem juhe)



I znam, dok budem plivao u moru, ili uživao u večernjem piću na Rivi, možda nakon zasitnog domaćeg ručka, ili šetajući kroz živuće ostatke Dioklecijanove palače, pomislit ću uz osmijeh: 'Živim... u Hrvatskoj'.





Kao hrvatski zet i Amerikanac kojemu je rodno mjesto Tulsa - Oklahoma, često sam šokiran, zbunjen, ali i ugodno iznenađen razlikama u načinu života između SAD-a i Hrvatske. Zato sam i počeo pisatiZablogreb. Ovaj blog zapravo je još jedan pokušaj da shvatim mnoge od tih razlika. Kao član engleske redakcije u međunarodnom programu Hrvatskog radija, želim dočarati Hrvatsku ljudima engleskih govornih područja i ujedno protumačiti ponešto iz tih dijelova svijeta Hrvatima. Glas Hrvatske na svojim mrežnim stranicama donosi i englesku verziju bloga.





*Iznesena mišljenja ili stajališta autora ne odražavaju nužno stajalište HRT-a





